22.7.2022 г.
BG
Официален вестник на Европейския съюз
L 195/95
РЕШЕНИЕ ЗА ИЗПЪЛНЕНИЕ (ЕС) 2022/1286 НА КОМИСИЯТА от 15 юли 2022 година относно приложимостта на член 34 от Директива 2014/25/ЕС на Европейския парламент и на Съвета по отношение на възлагането на поръчки за извършване на дейности за доставка на дребно на електричество и газ за малки потребители в Нидерландия (нотифицирано под номер С(2022) 4872) (само текстът на нидерландски език е автентичен) (текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2014/25/ЕС на Европейския парламент и на Съвета от 26 февруари 2014 г. относно възлагането на поръчки от възложители, извършващи дейност в секторите на водоснабдяването, енергетиката, транспорта и пощенските услуги и за отмяна на Директива 2004/17/ЕО (1), и по-специално член 35, параграф 3 от нея,
след консултации с Консултативния комитет по обществените поръчки,
като има предвид, че:
1.
ФАКТИ
(1)
Мерките, предвидени в настоящото решение, са в съответствие със становището на Консултативния комитет за обществени поръчки.
(2)
На 30 януари 2017 г. Eneco B.V. („Eneco“) и N.V. Nuon Energy („Nuon“) подадоха искане до Комисията съгласно член 35, параграф 1 от Директива 2014/25/ЕС („искането“).
Искането отговаря на формалните изисквания, посочени в член 1, параграф 1 към Решение за изпълнение (ЕС) 2016/1804 на Комисията (2) и в приложение I към същото решение за изпълнение.
(3)
Vattenfall AB, некотирано дружество, което е собственост на шведската държава, притежава всички акции в Nuon.
В резултат на това Nuon се счита за възложител по смисъла на член 4, параграф 2 от Директива 2014/25/ЕС.
Eneco вече не се счита за възложител след промяна в собствеността през март 2020 г. (дружеството, което дотогава беше собственост на местните власти в Нидерландия, беше продадено на съвместно предприятие на Mitsubishi Corporation и Chubu Electric Power).
(4)
Искането се отнася до дейностите по доставка на дребно на електроенергия за малки потребители (домакинства, както и малки промишлени и търговски потребители, свързани към нисковолтовата мрежа с връзка с максимален капацитет на свързване от не повече от 3 * 80A) и доставка на дребно на газ за малки потребители (домакинства и малки предприятия, свързани към газовата мрежа с максимален капацитет на свързване от не повече от 40 m3).
(1) ОВ L 94, 28.3.2014 г., стр. 243.
(2) Решение за изпълнение (ЕС) 2016/1804 на Комисията от 10 октомври 2016 г. относно подробните правила за прилагане на членове 34 и 35 от Директива 2014/25/ЕС на Европейския парламент и на Съвета относно възлагането на поръчки от възложители, извършващи дейност в секторите на водоснабдяването, енергетиката, транспорта и пощенските услуги (ОВ L 275, 12.10.2016 г., стр. 39).